«ՄիԳ» անունն ուղղակի սարսափի աղբյուր էր և հաղթանակի խորհրդանիշ։ Արտասահմանում խորհրդային ինքնաթիռի ոչ մի տեսակ ու անուն երբեք այդքան հայտնի չի եղել, որքան «ՄիԳ»-ը, իսկ խորհրդային և ռուսական ռազմաօդային ուժերի հիմնական կործանիչներն արդեն 50 տարի է, ինչ «ՄիԳ»-երն են, ինչպես նաև Չինաստանի, Հնդկաստանի և այլն։ «ՄիԳ»-երի առաքման աշխարհագրությունը շատ մեծ է։ 50 տարիների ընթացքում արտադրվել է ավելի քան 60 հազար «ՄիԳ» մակնիշի կործանիչ։ Ռուսական և խորհրդային ավիացիայի պատմության մեջ ընդամենը երկու ինքնաթիռներ են իրենց հաշվին գրանցել արագության համաշխարհային բացարձակ ռեկորդ։ Դրանք են` «Ե-66»-ը և «Ե-166»-ը, որոնք իրենցից ներկայացնում էին փորձնական «ՄիԳ»-եր, իսկ 3000 կմ/ժ արագության շեմը խորհրդային ու ռուսական բոլոր փորձնական ու խմբաքանակային արտադրված ինքնաթիռներից, բազում նախագծերից մինչ օրս հաղթահարել են միայն «ՄիԳ»-երը։ «ՄիԳ»-ի նման այլ կործանիչ չի եղել ոչ մի պետությունում, այսինքն` 50 տարի անընդմեջ ո՛չ մի պետություն, ո՛չ մի ընկերություն, ո՛չ մի ժամանակ չի կարողացել ստեղծել ամենահզոր կործանիչներ։ Խորհրդային ամեն մի երեխա, երբ իր ծնողին հարց էր տալիս, թե սա ինչ կործանիչ է, ամեն դեպքում ստանում էր «ՄիԳ» պատասխանը։ Մինչև օրս էլ մեզանում երեխաները լսում են նույն պատասխանը։ Ցանկացած օդաչու, առավել ևս փորձարկող-օդաչու երազում էր թռչել «ՄիԳ»-ով։